Mênggah ingkang nyêpêng pundhakipun Tarsan wau, inggih punika juru dhangsah pawèstri kasêbut nginggil. Salajêngipun juru dhangsah èstri punika, kaêtutakên dening Tarsan lan Abdul, lampahipun minggah undhak-undhakan ingkang anjog ing korining kamar-kamaripun juru dhangsah wau. Dene lampahipun Tarsan wontên ing sawingkinging juru dhangsah cakêt sangêt. Ingkang punika Tarsan lajêng nyumêrêpi, bilih juru dhangsah wau mangangge sarwa êmas, lan rasukanipun amônca warni, lan ing ngriku Tarsan lajêng mangrêtos bilih juru dhangsah punika satunggiling bôngsa Arab ing tanah Olèdnil. Kajawi punika Tarsan ugi lajêng mangrêtos, bilih inggih lare èstri punika ingkang ambisiki kapurih enggal-enggal nilar papan ngriku.